54.

În acest context, este esențial ca PAM7 să sprijine rolul autorităților locale și regionale în implementarea legislației, prin intermediul următoarelor acțiuni: a) o participare sporită a autorităților locale și regionale de-a lungul procesului de elaborare, transpunere și evaluare a legislației UE, pentru a se îmbunătăți implementarea acesteia și a se favoriza un grad mai mare de asumare a acesteia; b) implementarea de mecanisme care să încurajeze implicarea autorităților locale și regionale și schimbul de bune practici legate de implementarea politicilor; c) concentrarea asupra sprijinirii țărilor și regiunilor cu politici de mediu interne mai puțin dezvoltate, în locul introducerii unor noi măsuri la nivelul întregii UE care intră în conflict cu politicile și planurile echivalente din țări și regiuni cu standarde și politici de mediu mai dezvoltate; d) utilizarea directivelor, și nu a regulamentelor, pentru a permite autorităților locale și regionale să își elaboreze propriile soluții de mediu într-un cadru definit clar la nivelul UE; e) definirea unui cadru al UE pentru inspecțiile de mediu de la nivelul statelor membre; f) adoptarea unor politici eficace de reducere a poluării la sursă, de analiză a ciclului de viață, de încheiere a ciclului de materii prime și de instaurare a unei economii circulare și extinderea posibilităților de recuperare a costurilor pentru autoritățile locale și regionale; g) consolidarea orașelor durabile din Uniunea Europeană. PAM7 trebuie să continue să sprijine inițiativele inovatoare dezvoltate de orașe prin intermediul schimburilor de experiență, al identificării și adoptării unui ansamblu de indicatori pentru a evalua performanța de mediu a orașelor sub aspectul impactului social, economic și teritorial, oferind informații mai complete cu privire la sursele de finanțare și făcând cunoscute măsurile care contribuie la dezvoltarea durabilă. Acești indicatori vor fi elaborați în strânsă colaborare cu autoritățile locale; h) susținerea inițiativelor zonelor rurale durabile; i) creșterea eficacității UE în combaterea problemelor de mediu de la nivel regional și mondial, în special în contextul angajamentelor asumate în cadrul Conferinței Rio+20; j) stabilirea de criterii pentru soluționarea plângerilor la nivel național, inclusiv prin mecanisme de soluționare a litigiilor, precum medierea; k) respectarea principiilor reglementării inteligente, precum și monitorizarea și controlul evaluărilor de impact și examinarea impactului asupra competitivității; l) integrarea obiectivelor de mediu în rubricile bugetare importante precum cele referitoare la dezvoltarea rurală, agricultură și fondurile structurale de dezvoltare; m) îmbunătățirea comunicării între toate nivelurile de guvernare și în toate etapele politicii de dezvoltare, precum și a investițiilor în sistemele de informare și în instrumentele web destinate furnizării de informații transparente pentru cetățeni și instituțiile publice în ceea ce privește mediul; n) utilizarea Platformei tehnice pentru cooperare în materie de mediu, înființată de Comitetul Regiunilor, pentru a facilitarea dialogului și schimbului de informații și pentru o mai bună punere în practică pe teren; o) crearea de mecanisme care să permită autorităților locale și regionale să culeagă date referitoare la mediu și stabilirea unei responsabilități partajate între orașe, regiuni și state membre în ceea privește culegerea, procesarea și monitorizarea acestor date; p) stabilirea unor cadre de implementare și informare structurate (CIIS) pentru toate actele legislative ale UE din domeniul mediului, cu participarea autorităților locale și regionale; q) stimularea elaborării unor programe specifice de educație ecologică pe plan local și regional, pentru sporirea înțelegerii problemelor de mediu și a modalității în care cetățenii pot contribui la soluționarea acestora. Programele vor trebui puse în aplicare în mod participativ, chiar și sub forma anunțurilor de concursuri; r) consolidarea legăturii dintre cetățeni și mediul înconjurător, prin programe de formare și educație în domeniul mediului, realizate de orașe și regiuni și adresate tuturor vârstelor, astfel încât toți cetățenii să fie sensibilizați cu privire la problematica de mediu; s) consolidarea și extinderea rețelei IMPEL, pentru asigurarea respectării legislației UE în materie de mediu, prin punerea la dispoziție a unei finanțări pe termen lung care să permită efectuarea unor evaluări inter pares și schimbul de bune practici, în special în rândul autorităților locale și regionale; t) încurajarea rolului benefic al PAM7 în ce privește sprijinul acordat întreprinderilor și autorităților locale și regionale, dat fiind că oferă un cadru structurat pentru planificarea pe termen lung, în special pentru investițiile majore în infrastructură; u) evidențierea rolului autorităților și asociaților locale în ceea ce privește mobilizarea cetățenilor în jurul elaborării de strategii și obiective de mediu pe termen lung, utilizarea fondurilor europene în vederea investițiilor în infrastructura de mediu și în servicii ecosistemice, adaptarea la schimbările climatice și la pierderea biodiversității și reducerea riscului de catastrofe naturale, precum și formarea în materie de implementare a directivelor EIA și SEA; v) includerea, în cadrul elaborării documentelor de dezvoltare urbană, a unor metode de gestionare durabilă a mediului urban, cu accent pe planificarea ecologică integrată, pe mobilitatea durabilă, pe o rețea de transport electric, de piste ciclabile și de biciclete de închiriat în zonele centrale ale orașelor, pe calitatea vieții și pe sănătatea publică.